ઈશ્વરની સાચી ભક્તિ તેની પૂજામાં નહીં, પરંતુ માનવતાનો ધર્મ નિભાવવામાં છે. 2011માં મુંબઈમાં એક દુર્ઘટનામાં એકમાત્ર દીકરાને ખોઈ દીધા બાદ જ્યારે દમયંતી તન્ના અને પ્રદીપ તન્નાએ ઈશ્વરના શરણમાં જવા માટેનો નિર્ણય કર્યો, તો ખૂબ ઝડપથી તેમને સમજમાં આવી ગયું કે મંદિરો-શિવાલયોમાં ભટકવાથી નહીં, પરંતુ મનની શાંતિ બીજાની સાચી સેવા કરવામાં મળે છે. આ વિચારને તેમણે જીવનનો સાર બનાવી લીધો, અને સમાજનો એવો કોઈ વર્ગ નથી જે આજે તેમની સેવાથી અળગો હોય. દીકરાની યાદમાં તેમણે 26 જાન્યુઆરી 2013એ નિમેશ તન્ના ચેરિટેબલ ટ્રસ્ટની સ્થાપના કરી, અને આજે તેના દ્વારા બાળકો, વડીલો અને અન્ય જરૂરિયાતમંદની મદદ કરવામાં આવે છે. દમયંતી આજે પણ તે દિવસને યાદ કરે છે, જેના બાદ તેમનું જીવન અને જીવવાનો હેતુ પૂરી રીતે બદલાઈ ગયા.